Kabardos-Balkarijos rezervatas
Kabardos-Balkarijos aukštikalnių rezervatas (rus. Кабардино-Балкарский высокогорный заповедник) – saugoma gamtos sritis Rusijoje, Kabardoje-Balkarijoje, Didžiojo Kaukazo šiauriniuose šlaituose. Įsteigtas 1976 m., siekiant apsaugoti Šiaurės Kaukazo aukštikalnių gamtą. Rezervatas apima Didžiojo Kaukazo aukštikalnes, tame tarpe antrą pagal aukštį Kaukazo kalną – Dychtau (5204 m) bei kitus Bezengio Sienos kalnus. Gausu kalnų ledynų, šaltinių, rezervatu teka Čegemo ištakos. Rezervate saugoma būdinga Kaukazo augalija ir gyvūnija. Iš čia sutinkamų gyvūnų paminėti šie: kubaninis ožys, rudoji lapė, rudasis lokys, šernas, šakalas, kaukazinis vilpišys, lūšis, šermuonėlis, akmeninė kiaunė, miškinė kiaunė, žebenkštis, didžioji miegapelė, retsykiais sutinkamas snieginis leopardas.